Predkladacia správa

	Správa o stave implementácie Rámcovej smernice o vode a súvisiacich smerníc Európskej únie v sektore Voda je predkladaná ako iniciatívny materiál Ministerstva životného prostredia SR bezprostredne súvisiaci s úlohami ministerstva uložené uznesením vlády SR č. 46 z 21. januára 2004 k Stratégii pre implementáciu Rámcovej smernice o vode v SR. 
	Rámcová smernica o vode - smernica 2000/60/ES Európskeho parlamentu a Rady ustanovujúca rámec pôsobnosti spoločenstva v oblasti vodnej politiky a súvisiace smernice Európskej únie v sektore Voda sú zamerané predovšetkým na ochranu povrchových a podzemných vôd pred znečistením a na dosiahnutie strategického cieľa prostredníctvom programov opatrení, ktorým je dobrý ekologický stav vôd do roku 2015.	
Celý proces implementácie Rámcovej smernice o vode je koordinovaný z úrovne Európskej komisie (EK), kde sa za účasti členských štátov pripravujú strategické dokumenty a technické materiály, od ktorých sa odvíjajú stratégie na úrovni medzinárodných povodí a národné stratégie jednotlivých členských štátov. Finálnym produktom implementačného procesu sú plány manažmentu povodí, ktorých záväznou časťou je Program opatrení. Realizácia Programov opatrení v jednotlivých čiastkových povodiach na celom území SR je prostriedkom na dosiahnutie dobrého ekologického stavu vôd do roku 2015.	 
Zásadným problémom zabezpečenia procesu implementácie ako celku je nedostatok finančných prostriedkov od začiatku implementácie RSV, na čo Ministerstvo životného prostredia poukázalo už v roku 2005 v „Správe o vodnom hospodárstve v Slovenskej republike v roku 2004“, v dôsledku čoho nebolo možné zabezpečiť všetky aktivity v potrebnom rozsahu, čo v konečnom dôsledku vyústilo do neplnenia stanovených termínov na národnej úrovni. Vzhľadom na to, že jednotlivé kroky v rámci procesu prípravy plánov manažmentu povodí sú veľmi úzko prepojené, neplnenie resp. spomalenie prác v rámci jedného kroku má negatívny dopad na celú prípravu plánov manažmentu povodí.
Stratégia pre implementáciu Rámcovej smernice o vode v SR bola schválená uznesením vlády SR č. 46 z 21. januára 2004. V súlade s úlohami uloženými ministrovi životného prostredia boli v rámci možností kapitoly ŽP zabezpečované úlohy vyplývajúce z procesu implementácie pri zohľadnení aktuálnych rozhodnutí a usmernení EK. Zvýšené požiadavky na finančné zabezpečenie uvedených úloh MŽP SR uplatňovalo v rámci priorít pri návrhoch štátneho rozpočtu. Podľa ďalšej úlohy z citovaného uznesenia vlády SR uloženej podpredsedovi vlády a ministrovi financií sa mali v návrhu štátneho rozpočtu zohľadňovať požiadavky na plnenie úloh vyplývajúcich z implementácie Rámcovej smernice o vode v SR. Ako vyplýva zo Správy o stave implementácie Rámcovej smernice o vode a súvisiacich smerníc Európskej únie v sektore Voda, uvedená úloha sa neplnila.
K 31. 12. 2006 neboli ohrozené reportingové povinnosti SR. Reportovaciu povinnosť ohľadne zavedenia monitorovacích programov stavu vôd v zmysle Rámcovej smernice o vode si SR splnila v náhradnom termíne máj 2007. V tejto súvislosti upozorňujeme na skutočnosť, že Program monitorovania stavu vôd v roku 2007 sa realizuje v súlade s poskytnutými finančnými prostriedkami, ktoré aj po navýšení v apríli 2007 dosiahli úroveň 43 % z celkovej potreby. Nezavedenie programov monitorovania v zmysle požiadavky RSV, bude mať nepriaznivý dosah na celý ďalší proces prípravy plánov manažmentu povodí a návrh programov opatrení.
Samostatnou etapou implementačného procesu je realizácia Programu opatrení z plánov manažmentu povodí a Vodného plánu Slovenska a plnenie záväzkov Slovenskej republiky vyjednaných v rámci prechodných období, zakotvených v Spoločnej pozícii Európskej únie Slovenskej republike. Predpokladaná potreba finančných prostriedkov z pohľadu vodného hospodárstva je kvantifikovaná v Koncepcii vodohospodárskej politiky SR do roku 2015 v objeme cca 193 mld. Sk. (Cenová úroveň 2005 s výnimkou „Protipovodňová ochrana a revitalizácia tokov). To znamená, že obidve uvedené aktivity zakladajú relatívne vysoké nároky na štátny rozpočet.
Programy opatrení, ktoré budú súčasťou plánov manažmentu povodí budú  k dispozícii až v roku 2009, z ktorých bude možné stanoviť finančné nároky na ich realizáciu. Už dnes však možno predpokladať, že pôjde o značné sumy a realizácia opatrení sa bude vecne i finančne dotýkať okrem rezortu životného prostredia aj priemyselnej sféry, pôdohospodárstva, obcí ap. 
Finančné nároky na plnenie vyjednaných cieľov v rámci prechodných období v oblasti odvádzania a čistenia komunálnych odpadových vôd boli v zmysle záverov technických konzultácií s EK dňa 31. januára 2007 kvantifikované v Aktualizovanom národnom programe Slovenskej republiky pre vykonávanie smernice Rady 91/271/EHS o čistení komunálnych odpadových vôd v znení smernice Komisie 98/15/ES a nariadenia Európskeho parlamentu a Rady 1882/2003/ES predkladanom EK podľa článku 17 smernice 91/271/EHS. Z uvedeného dokumentu vyplýva, že celková potreba finančných prostriedkov na plnenie záväzkov do roku 2010 je 38 595 mil. Sk. Časť z nich sa predpokladá financovať zo štrukturálnych fondov EÚ v rámci Operačného programu Životné prostredie pri súčasnom zabezpečení potrebného spolufinancovania v zmysle zásad čerpania prostriedkov zo štrukturálnych fondov. Napriek tomu však zostávajúce finančné prostriedky v predpokladanom ročnom objeme 10 020 mil. Sk bude potrebné zabezpečiť zo štátneho rozpočtu. Ministerstvo životného prostredia SR preto uplatňuje tieto prostriedky v rámci priorít na roky 2008 až 2010.
V súvislosti s predpokladanými nákladmi na zabezpečenie odvedenia a čistenia odpadových vôd považujeme za potrebné zdôrazniť, že finančné prostriedky v objeme 52 942 mil. Sk sú potrebné na plnenie záväzkov z vyjednaných prechodných období a finančné prostriedky v objeme 93 897 mil. Sk, uvedené v tabuľke 3., sú potrebné na realizáciu Plánu rozvoja verejných vodovodov a verejných kanalizácií pre územie Slovenskej republiky, to znamená vrátane rekonštrukcií stokových sietí, intenzifikácie čistiarní odpadových vôd a odvedenia a čistenia odpadových vôd v obciach pod 2000 EO.
V nadväznosti na realizáciu opatrení v oblasti odkanalizovania a čistenia odpadových vôd treba upozorniť na možné riziko, že prijímatelia jednotlivých pomocí nebudú disponovať potrebnými finančnými prostriedkami na spolufinancovanie záväzkov. Ďalším negatívnym dopadom môže byť skutočnosť, keď vlastníci verejných kanalizácií resp. obce nepredložia projekty, v rámci ktorých sa majú plniť záväzky SR v oblasti odpadových vôd
Úlohy vyplývajúce z procesu implementácie uvedených smerníc sú z roka na rok náročnejšie na odborné kapacity, odbornosť a finančné prostriedky. Keďže už v súčasnosti zaznamenávame nedostatok odborných kapacít na ministerstve, nižších orgánoch štátnej správy a v odborných organizáciách rezortu, môže sa na celom procese zvlášť negatívne prejaviť navrhovaná redukcia zamestnancov štátnej správy, rozpočtových a príspevkových organizácií.
	Predmetný materiál bol predložený na medzirezortné pripomienkové konanie. V záujme vyjasnenia si stanovísk sa 23. 04. 2007 uskutočnilo prerokovanie pripomienok Ministerstva financií SR na úrovni generálnych riaditeľov sekcií MŽP SR a MF SR, na ktorom bol dohodnutý spôsob a forma premietnutia predložených pripomienok do materiálu. V súlade s pripomienkami MF SR bol materiál doplnený o prílohu č. 3a, v ktorej boli podrobne špecifikované náklady na proces implementácie smerníc EÚ v roku 2007 a doplnená príloha č. 3 o komentár k analýze nákladov. Pripomienky ostatných oslovených subjektov boli vo väčšine prípadov úplne, v dvoch prípadoch čiastočne akceptované a materiál bol v zmysle predložených pripomienok upravený a doplnený.
	Po termíne ukončenia pripomienkového konania zaslala svoje stanovisko Asociácia vodárenských spoločností s viacerými zásadnými pripomienkami. MŽP SR v snahe zohľadniť vznesené pripomienky zorganizovalo pracovné stretnutie s cieľom ich prerokovania. Prerokovanie pripomienok sa uskutočnilo 16. 05. 2007. Na stretnutí bolo konštatované, že Asociácia vodárenských spoločností nastolila viacero zásadných problémov vyplývajúcich zo zabezpečenia prípravy a realizácie stavieb zameraných na oblasť odkanalizovania a čistenia odpadových vôd, ktoré však vo vzťahu k cieľu a obsahu predloženého materiálu sú irelevantné. Akceptovateľné pripomienky a námety boli do predloženého materiálu zapracované. Napriek tomu však nedošlo k jednoznačnej zhode v názoroch. Z hľadiska povinne pripomienkujúcich subjektov je predmetný materiál predkladaný ako bezrozporový.